b'\n_START_ARTICLE_\nStafilokokni eksfoliativni dermatitis\n_START_SECTION_\nVzrok\n_START_PARAGRAPH_\nStafilokokni eksfoliativni dermatits povzro\xc4\x8dajo tisti sevi bakterij Staphylococcus aureus, ki izlo\xc4\x8dajo toksin, imenovan eksfoliatin ali epidermolizin. Ta toksin lahko lo\xc4\x8di zgornji del povrhnjice (epidermisa) od spodnjega.\n_START_SECTION_\nSimptomi in znaki\n_START_PARAGRAPH_\nZa\xc4\x8detna sprememba je po navadi povr\xc5\xa1inska in krastava. V 24 urah postane okolna ko\xc5\xbea bole\xc4\x8da in \xc5\xa1krlatno obarvana. Spremembe se hitro \xc5\xa1irijo na druga podro\xc4\x8dja ko\xc5\xbee. Ko\xc5\xbea je lahko zelo ob\xc4\x8dutljiva in spominja na pome\xc4\x8dkan papirnat robec. Nastanejo veliki ohlapni mehurji na rde\xc4\x8di ko\xc5\xbei, ki hitro po\xc4\x8dijo in za sabo pustijo plitke razjede (erozije). Povrhnjica (epidermis) se z lahkoto lu\xc5\xa1\xc4\x8di, pogosto v ve\xc4\x8djih kosih. Znakov gnojenja ni. Po 36-72 urah je lu\xc5\xa1\xc4\x8denje prisotno na ve\xc4\x8dji povr\xc5\xa1ini ko\xc5\xbee, bolnik izgleda zelo prizadet (bolan), pojavijo se tudi sisemski znaki (vro\xc4\x8dina, slabost, mrzlica). Ker je okvarjena za\xc5\xa1\xc4\x8ditna vloga ko\xc5\xbee, lahko pride do bakterijske zastrupitve (sepse) in/ali motenega ravnote\xc5\xbeja telesnih teko\xc4\x8din in elektrolitov.\n_START_SECTION_\nDiagnoza in diferencialna diagnoza\n_START_PARAGRAPH_\nDiagnoza se postavi glede na klini\xc4\x8dno sliko, za potrditev pa je potreben odvzem vzorca iz sprememb za natan\xc4\x8dnej\xc5\xa1i pregled._NEWLINE_Pomisliti je treba tudi na preob\xc4\x8dutljivost na zdravila, virusne izpu\xc5\xa1\xc4\x8daje, \xc5\xa1krlatinko, opekline ter prirojene in pridobljene bolezni s pojavljanjem mehurjev.\n_START_SECTION_\nZdravljenje\n_START_PARAGRAPH_\nZdravi se z antibiotiki, ki delujejo proti stafilokokom (nafcilin, kloksacilin...). Kortikosteroidi se ne priporo\xc4\x8dajo. S pravo\xc4\x8dasno in pravilno terapijo je okrevanje dobro in umrljivost je nizka.'